
Felnőttekre leselkedő veszélyek a Facebook világában

Dolgozatom témája a felnőtt korosztályra leselkedő veszélyek bemutatása a Facebook világában. Mai felgyorsult életünknek elengedhetetlen részét képezi a határokon átívelő kommunikáció, melynek nagy része napjainkban interneten keresztül, közösségi oldalak segítségével bonyolódik le, s ennek egyik élenjáró képviselője a Facebook. Megannyi előnye mellett, legalább annyi hátránya is van, melyet a felhasználók figyelmen kívül hagynak. Dolgozatomban ezekre a veszélyekre fogom felhívni a figyelmet a felnőttekre vonatkoztatva.
Az általam választott téma aktualitása a Facebook fiatalságában rejlik. Az elmúlt években körvonalazódtak azok a negatív hatások, amelyek eddig a társadalom számára rejtve voltak. Számtalan értekezés született a fiatalkorúakra nézve a veszélyekről. Napjainkban azonban a felhasználók legdinamikusabban gyarapodó csoportja a felnőtt korosztály, s a rájuk leselkedő negatív hatásokkal szinte senki sem foglalkozott.
A fiatalokra vonatkozó negatívumok bemutatásával fogom a felnőtt korosztályhoz kapcsolódó veszélyeket ismertetni, s levonni a konzekvenciákat. Ezen túlmutatóan akarom vizsgálni az idősebb generáció Facebookozási szokásait, illetve azt, hogy mennyire vannak tisztában a rájuk leselkedő veszélyekkel. Következtetéseimet kérdőívem, és mélyinterjúk elemzésével támasztom alá, majd olyan megoldásokat kívánok felvonultatni, melyek segítségével a közösségi oldal használata biztonságosabbá tehető, illetve a negatív externáliák csökkenthetőek.



